Septembris alanud rahvusvaheline rattakrossi hooaeg sai alguse ka Eestis, kui lõppenud nädalavahetusel toimus Soudal Eesti CX karikasarja esimene etapp Viljandis.
Soe ja päikesepaisteline meelitas starti rekordilise arvu rattahuvilisi, kogu päeva vältel osales erinevatel võistlusdistantsidel üle 210 osaleja. Viljandi rada oli peaaegu identne eelmise aasta rajaga, mis tähendas, et rajal oli kaks omajagu rasket tõusu, üks veelgi raskem tõusunukk, mida tuli võtta joostes, ratast seljas kandes, üks tõeliselt kiire ja tehniline laskumine, liivaväli, omajagu muru ning peaaegu kohustuslikud plangud ja palgid, mida vastavalt oskustele ületati kas hüpates või joostes. Eelnevatel päevadel sadanud vihm oli nii mõnegi rajalõigu muutnud parajaks mudamülkaks, lisades vürtsi ja pannes rattavalitsemisoskused viimase vindi peal proovile.
Päeva põhisõidus startisid meesjuuniorid, U23 meesratturid, eliitklassi litsentsiga sõitjad ning ülejäänud mehed, kes tahtsid sõidumõnu kogu raha eest. Sõidu pikkuseks oli planeeritud 60 minutit, mis tähendas võitja jaoks seitset ringi. Juhul kui keegi sõitjatest sai liidri poolt ringiga kinni püütud, siis seda kaotatud ringi tagasi sõitma ei pidanud, kõik lõpetasid liidriga samal ringil. Üldarvestuses osutus veenvalt kiireimaks eelmise aasta sarja üldvõitja Caspar Austa (TÜ ASK), kohalik noormees Kristjan Johanson (Viljandi rattaklubi) võttis Soome esindaja Antti Kuitto (Team EVOC Finland) ees teise koha. Auhinnalise esiseitsmiku lõpetasid Viljar Kuljus (Rein Taaramäe rattaklubi), Simo Sohkanen (Team EVOC Finland), Markku Ainsalu (Saksa Automaatika ProTeam) ning Karel Georg Nõmm (CFC). Meesjuunoride esikolmiku moodustasid Karel Georg Nõmm (CFC), Robin Pruul (KJK) ja Karl Brent Premet (Pärnu Kalev).
Naiste üldarvestuses jagunesid auhinnalised seitse kohta järgnevalt – võitis Mari-Liis Mõttus (Haanja Rattaklubi), talle järgnesid Greete Steinburg (SK Rakke), Merili Sirvel (KJK), Mathilde Manuela Nigul (CFC), Tea Lang (TÜ ASK), Tatjana Dobolina (Spordipartner) ning Jaanika Kurgjärv (Rein Taaramäe rattaklubi). Naisjuunioride arvestuses edestas Merili Sirvel Mathilde Manuela Nigulit.
Kuni 16-aastased noorukid sõitsid kolm täispikka võistlusringi, poiste arvestuses otsustati esikolmiku saatus lõpuspurdiga. Kiireimaks osutus Henri Treimuth (Viljandi rattaklubi), talle järgnesid Joosep Mesi (Pärnu Kalev) ja Toomas Vool (Viljandi rattaklubi). Tüdrukute arvestuses võttis võitu Kätlin Kukk (KJK), talle järgnesid Anet Sirvel (KJK) ja Mailis Salla (Pärnu Kalev).
Järgmine Soudal Eesti CX karikasarja võistlus toimub 1. oktoobril Elvas.